Ministrstvo za delo, družino, socialne zadeve

in enake možnosti

**Inšpektorat Republike Slovenije za delo**

* **objava: 30. 11. 2020**
* **rok za prijavo: 8 dni**

Inšpektorat Republike Slovenije za delo na podlagi 58. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?urlid=200763&stevilka=3411)-uradno prečiščeno besedilo, [65/08](http://www.uradni-list.si/1/objava.jsp?urlid=200865&stevilka=2817), [69/08](http://www.uradni-list.si/1/objava.jsp?urlid=200869&stevilka=3014)-ZTFI-A, [69/08](http://www.uradni-list.si/1/objava.jsp?urlid=200869&stevilka=3015)-ZZavar-E, [40/12](http://www.uradni-list.si/1/objava.jsp?urlid=201240&stevilka=1700)-ZUJF, v nadaljevanju: ZJU) in 9. člena Zakona o inšpekciji dela (Uradni list RS, št. 19/14 in 55/17, v nadaljevanju: ZID-1) objavlja javni natečaj za zasedbo prostega uradniškega delovnega mesta

**INŠPEKTOR**

**v Inšpektoratu Republike Slovenije za delo – v Območni enoti Murska Sobota, šifra delovnega mesta 1093.**

Delovno mesto inšpektor je uradniško delovno mesto, ki se opravlja v nazivu inšpektor III, inšpektor II in inšpektor I. Izbrani kandidat bo delo opravljal v uradniškem nazivu inšpektor III. Z izbranim kandidatom bo sklenjeno delovno razmerje za nedoločen čas, s polnim delovnim časom in s 6-mesečnim poskusnim delom. Izbrani kandidat bo delo opravljal v prostorih Inšpektorata RS za delo, Območni enoti Murska Sobota, Trg zmage 7, Murska Sobota.

Kandidati morajo poleg splošnih pogojev, ki jih določajo predpisi s področja uslužbenske zakonodaje in delovnega prava, izpolnjevati naslednje pogoje:

* visokošolsko strokovno izobraževanje (prejšnje)/visokošolska strokovna izobrazba (prejšnja), visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja), visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja), **smeri (KLASIUS): pravo** (šifra 10578), **strojništvo** (šifra 10900), **elektrotehnika** (šifra 10118) ali **varstvo pri delu in požarna varnost** (šifra 10793);
* najmanj pet let delovnih izkušenj (9. člen ZID-1),
* vozniški izpit B kategorije,
* opravljeno obvezno usposabljanje za imenovanje v naziv,
* opravljen strokovni izpit za inšpektorja.

Zaželeno je znanje dela z računalnikom.

Prednost pri izbiri bodo imeli kandidati s poznavanjem delovnopravne zakonodaje in konkretnimi delovnimi izkušnjami na tem področju.

Delovno področje - naloge:

* opravljanje neposrednega inšpekcijskega nadzorstva,
* vodenje postopkov po ZUP in izrekanje ukrepov v skladu z ZIN, ZID in drugimi predpisi,
* izvajanje ukrepov v skladu z zakonom o prekrških,
* vlaganje kazenskih ovadb za kazniva dejanja,
* sodelovanje v izobraževalnem procesu organa,
* nudenje strokovne pomoči,
* opravljanje drugih nalog podobne zahtevnosti,
* vodenje evidenc in samostojno oblikovanje zahtevnejših poročil in informacij o stanju na področju dejavnosti nadzora.

Kot delovne izkušnje šteje delovna doba na delovnem mestu, za katero se zahteva ista stopnja izobrazbe, in čas pripravništva v isti stopnji izobrazbe, ne glede na to ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero kandidira oseba. **Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe**.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv (ali opravljen strokovni izpit za imenovanje). V nasprotnem primeru bo moral kandidat najpozneje v enem letu od sklenitve pogodbe o zaposlitvi opraviti usposabljanje, na katero ga bo napotil predstojnik v skladu s prvim odstavkom 89. člena ZJU.

Izjemoma se za inšpektorja ob sklenitvi delovnega razmerja lahko imenuje oseba, ki nima strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja, kot to določa 12. člen Zakona o inšpekcijskem nadzoru (Uradni list RS, št. 43/07-UPB1 in 40/14, v nadaljevanju: ZIN).

Kandidat mora vlogi priložiti izjavo(-ve) o izpolnjevanju naslednjih pogojev:

1. izpolnjevanje pogoja izobrazbe: v izjavi kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je izobrazba pridobljena in **priloži kopijo dokazila o doseženi izobrazbi**;
2. izpolnjevanje pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznem delodajalcu, na kratko opiše delo, ki ga je opravljal pri tem delodajalcu, ter navede raven zahtevnosti dela (raven zahtevane izobrazbe za opravljanje dela na posameznem delovnem mestu), navede podatek, ali je bilo delo opravljeno na podlagi pogodbe o zaposlitvi, študentskega dela oziroma druge oblike opravljanja dela;
3. izpolnjevanje pogoja obveznega usposabljanja za imenovanje v naziv;
4. izpolnjevanje pogoja opravljenega strokovnega izpita za inšpektorja;
5. fotokopijo potrdila o opravljenem vozniškem izpitu B kategorije;
6. da je državljan Republike Slovenije in izpolnjuje pogoje za zasedbo delovnega mesta;
7. da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in ni bil obsojen na nepogojno kazen zapora v trajanju več kot šest mesecev;
8. da zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
9. lastnoročno podpisano izjavo, da za namen tega natečajnega postopka dovoljuje Inšpektoratu Republike Slovenije za delo pridobitev podatkov za točke 6 - 8 iz uradne evidence; če kandidat ne soglaša z vpogledom v uradne evidence, bo moral sam predložiti ustrezna dokazila.

Prijavi mora kandidat **priložiti življenjepis**, v katerem poleg formalne izobrazbe navede še druga znanja in veščine, ki jih je pridobil.

Strokovna usposobljenost kandidatov se bo presojala na podlagi priloženih izjav, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

V skladu z 21. členom Uredbe o postopku za zasedbo delovnega mesta v organih državne uprave in pravosodnih organih (Uradni list, RS št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

**Rok za prijavo:** **8 dni** od objave na osrednjem spletnem mestu državne uprave ([www.gov.si/zbirke/delovna](http://www.gov.si/zbirke/delovna)-mesta) ter na spletišču Zavoda RS za zaposlovanje.

Kandidat vloži prijavo v pisni obliki **na priloženem obrazcu Prijava** in jo pošlje v zaprti ovojnici z označbo »javni natečaj – OE MS, DM: 1093« na naslov**:** **Inšpektorat Republike Slovenije za delo, Štukljeva cesta 44, 1000 Ljubljana** ali na **elektronski naslov:** gp.irsd@gov.si, pri čemer veljavnost elektronske prijave ni pogojena z elektronskim podpisom.

Obvestilo o končanem javnem natečaju bo objavljeno na osrednjem spletnem mestu državne uprave [www.gov.si/zbirke/delovna](http://www.gov.si/zbirke/delovna)-mesta. Kandidati bodo o izbiri obveščeni pisno, najkasneje v roku 90 dni od objave javnega natečaja.

V natečaju uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

Informacije o izvedbi javnega natečaja: Urška Zabret (01 280 36 71) in Mojca Kovačič (01 280 36 66).